Δόμνα Σαμίου

Η **Δόμνα Σαμίου** (Καισαριανή Αττικής, 12 Οκτωβρίου 1928 – Αθήνα, 10 Μαρτίου 2012) ήταν Ελληνίδα ερευνήτρια και ερμηνεύτρια που συνετέλεσε στη διάσωση και διάδοση της ελληνικής παραδοσιακής μουσικής.

## Βιογραφία
Γεννήθηκε στην Καισαριανή της Αθήνας στις 12 Οκτωβρίου 1928. Οι γονείς της ήταν πρόσφυγες από τη Μικρά Ασία. Ζούσαν σε ένα χωριό έξω από τη Σμύρνη, το Μπαϊντίρι. Η μητέρα της ήρθε στην Ελλάδα το 1922 με την Μικρασιατική Καταστροφή ενώ ο πατέρας της το 1924 με την ανταλλαγή των πληθυσμών. Από εκεί είχε τα πρώτα ακούσματα της ελληνικής παραδοσιακής μουσικής, όπως η ίδια είπε σε συνέντευξή της. Έτσι μεγάλωσε και αγάπησε το δημοτικό τραγούδι. 

Σε ηλικία 13 ετών είχε την πρώτη διδακτική επαφή με την μουσική. Πήγε στο Σύλλογο προς Διάδοσιν της Εθνικής Μουσικής, όπου και μαθήτευσε κοντά στον δημιουργό του, Σίμωνα Καρά. Εκεί πήρε τα πρώτα μαθήματα Βυζαντινής μουσικής και της αποκαλύφθηκαν τα μυστικά του παραδοσιακού τραγουδιού. Παράλληλα παρακολουθούσε νυχτερινό Γυμνάσιο.

Το 1954 άρχισε μία μακρά σχέση με το Εθνικό Ίδρυμα Ραδιοφωνίας (Ε.Ι.Ρ.) που τερματίστηκε το 1971. Παράλληλα συνεργάστηκε με την Ελληνική Τηλεόραση (Ε.Ρ.Τ.) για μία σειρά μουσικών ντοκιμαντέρ με το τίτλο *Μουσικό Οδοιπορικό με τη Δόμνα Σαμίου* Αυτή η προεργασία την βοήθησε να αποκτήσει ένα πλούσιο μουσικό υλικό, που αποδείχθηκε σημαντικό, με απώτερο στόχο την διαφύλαξη της ελληνικής μουσικής παράδοσης.

Το 1971, χρονιά ορόσημο για την μετέπειτα πορεία της, παρουσιάστηκε δίπλα στον Διονύση Σαββόπουλο συνερμηνεύοντας παραδοσιακά τραγούδια επί σκηνής. Την ίδια χρονιά διασκεύασε το τραγούδι *Γαλανή Γαλαζιανή* με τον μουσικό Γιώργο Κοντογιώργο, για το δίσκο *Ωτοστόπ* του Θανάση Γκαϊφύλλια, ενώ συχνές ήταν και οι παρουσίες της σε μπουάτ της εποχής. Ήδη όμως κυκλοφορούσαν δίσκοι της σε Ελλάδα, Γαλλία και Σουηδία, που σηματοδοτούσαν την απήχηση του έργου της στον κυρίως ελληνισμό και στην ελληνική ομογένεια.

Αντιστρατευόμενη την εμπορική εκμετάλλευση και εκλαΐκευση της ελληνικής παράδοσης, άρχισε να παρουσιάζει επί σειρά ετών την όσο πιο αυθεντική εκτέλεσή της. Έτσι έκανε αμέτρητες συναυλίες στις οποίες τραγουδούσε η ίδια, αλλά και παρουσίαζε αυθεντικούς καλλιτέχνες και δημιουργούς του δημοτικού τραγουδιού. Η άκρως χαρακτηριστική φωνή της την καθιστά  με πολλούς άλλους μία εκ των αυθεντικώτερων μεγαλύτερων ελληνικών φωνών όλων των εποχών.

Απεβίωσε στις 10 Μαρτίου 2012, σε ηλικία 84 ετών. Κηδεύτηκε με παρουσία πλήθους κόσμου στο Νεκροταφείο Νέας Σμύρνης.

## Έργο
Το έργο της ξεπερνά τα ελληνικά σύνορα και την ελληνική γλώσσα. Παρουσιαζόταν σε πολλές χώρες της Ευρώπης, της αμερικανικής ηπείρου και σε πόλεις της Αυστραλίας, όπου και έδινε συναυλίες.

Για τα ελληνικά πράγματα:

* Το 1979, ο σκηνοθέτης του Εθνικού Θεάτρου, Αλέξης Σολωμός, της ανέθεσε τη μουσική επιμέλεια για τους Όρνιθες του Αριστοφάνη που παρουσιάστηκαν πρώτα στο Αρχαίο Θέατρο της Επιδαύρου και στη συνέχεια στο Ωδείο Ηρώδου του Αττικού.

* Το 1993, ο Γιώργος Θεοδοσιάδης της ανέθεσε την επιμέλεια της "ζωντανής" μουσικής του Αγαπητικού της Βοσκοπούλας που ανέβασε το Εθνικό Θέατρο.

* Στο Ωδείο Ηρώδου του Αττικού τραγούδησε για τέσσερις συνεχείς χρονιές (1995-1998).

* Μεγάλη αναγνώριση της δίδεται από το Μέγαρο Μουσικής, όπου παραδίδει συναυλίες με Ακριτικά Τραγούδια (Μάιος 1995), ελληνικά παραδοσιακά κάλαντα (Χριστούγεννα 1996), με τραγούδια της Μικράς Ασίας (2005) καθώς και το αφιέρωμα που της έκανε ο ίδιος φορέας τον Οκτώβριο του 1998 για τα 70 της χρόνια.

* Το 1981 δημιούργησε τον Καλλιτεχνικό Σύλλογο Δημοτικής Μουσικής Δόμνα Σαμίου (διακριτικός τίτλος ΚΣΔΜ Δόμνα Σαμίου), όπου και συνέχιζε μέχρι τέλους την ίδια ποιοτική και αξιόλογη δισκογραφική της παραγωγή.

* Παράλληλα, από το 1994 ως το 2001, παραδίδει μαθήματα δημοτικού τραγουδιού στο Μουσείο Ελληνικών Λαϊκών Μουσικών Οργάνων.

* Της παραδίδεται, το 2006, το βραβείο *[[Μουσικά Βραβεία Αρίων|Αρίων]]* για τη συνολική προσφορά της στη διάσωση του δημοτικού τραγουδιού.
* Το 2000 της απονεμήθηκε ο Χρυσός Σταυρός του Τάγματος του Φοίνικα από τον Πρόεδρο της Ελληνικής Δημοκρατίας Κωστή Στεφανόπουλο.
* Το 2023 το «Ίδρυμα της Βουλής των Ελλήνων για τον Κοινοβουλευτισμό και τη Δημοκρατία» και ο Καλλιτεχνικός Σύλλογος Δημοτικής Μουσικής Δόμνα Σαμίου διοργάνωσαν εκδήλωση αφιερωμένη στη ζωή και το έργο της στην αίθουσα της Γερουσίας στη Βουλή των Ελλήνων. Επίσης, στην Τηλεόραση της Βουλής, στην εκπομπή «Περιδιαβάζοντας») προβλήθηκε αφιέρωμα με τίτλο «Η Κληρονομιά της Δόμνας Σαμίου». 

Η Δόμνα Σαμίου συνέχιζε ως το θάνατό της την έρευνα και την καταγραφή της ελληνικής παραδοσιακής μουσικής.

Η εμπεριστατωμένη γνώση της πάνω στο αντικείμενο της δημοτικής παράδοσης του ελληνικού τραγουδιού, η πρωτοπορία της θεματολογίας της, η πολύχρονη πείρα της και η ακρίβεια στην απόδοση των λεκτικών ιδιομορφιών και του ύφους του τραγουδιού, της κάθε περιοχής, την καθιστούσαν μοναδική στον τομέα της.

## Δισκογραφία
1962: *Τραγούδια της Στεριάς και της Θάλασσας* (Philips 600506 LP). Ο δίσκος περιλαμβάνει 15 τραγούδια που κυκλοφόρησαν με επιμέλεια της Δόμνας Σαμίου σε δίσκους 45 στροφών, και που ηχογραφήθηκαν την περίοδο 1955-1960 όταν η Δόμνα συνεργαζόταν με την Fidelity – Philips και τον Αλέκο Πατσιφά. Τραγουδούν η Αμαλία Καρζή, ο Χρόνης Αηδονίδης, η Ειρήνη Κονιτοπούλου-Λεγάκη, το Πολυφωνικό Συγκρότημα Κ. Μπατσίδη – Χ. Παπαδόπουλου και η Δόμνα Σαμίου.

1968: *Τραγούδια της Ρούμελης και του Μωριά* (Fidelity (2) – 4012 PY LP). Δώδεκα αντιπροσωπευτικά τραγούδια της Ρούμελης και του Μοριά, κυρίως τραγούδια της αγάπης. Τραγουδούν η Δόμνα Σαμίου, ο Φάνης Μπουρμπούλης, ο Κώστας Αποστολόπουλος, ο Λουκάς Βούλγαρης, Ο Παναγιώτης Μαρόκος, Ο Γιάννης Κουτσούκος και η Φρόσω Ηλιοπούλου.

1969: *Τραγούδια και Σκοποί της Ελλάδας* (Fidelity 0320 LP). Επιλογή και επιμέλεια της Δόμνας Σαμίου. Περιλαμβάνει τις ηχογραφήσεις του 10ιντσου δίσκου του 1962 και τραγούδια από 45άρια.

1970: *Ethnologie Vivante: Grèce* (Le Chant Du Monde – LDX 74425). Δεκαεννιά αυθεντικές επιτόπιες καταγραφές της Δόμνας Σαμίου που εκπροσώπησαν την Ελλάδα στην εξαιρετική αυτή σειρά Ethnologie Vivante. Με τραγούδια από την Ανατολική Θράκη, τα Δωδεκάνησα, το Αιγαίο, την Κρήτη, την Ήπειρο κ.α. Γαλλική έκδοση.

1972: *Ένα Ταξίδι στην Ελλάδα με τη Δόμνα Σαμίου* (Lyra 3252 & Minerva 22044 LP-CD). Δίσκος με δώδεκα μουσικά κομμάτια του οποίου τη γενική επιμέλεια έχει η Δόμνα Σαμίου, η οποία μάλιστα και αποδίδει τα περισσότερα από τα τραγούδια συνοδεία τοπικών λαϊκών συγκροτημάτων. Συμμετέχουν Δημήτρης ο Βάγιας και ο Νίκος Γερουλάκης.

1973: *Δεύτερο Ταξίδι στην Ελλάδα* (Lyra 3205 LP). Επιλογή και επιμέλεια της Δόμνας Σαμίου. Από 2 τραγούδια οι Ειρήνη Κονιτοπούλου, Στάθης Γκίζας, Αρσένης Στεργίου. Ο Τάσος Χαλκιάς κλαρίνο σε 4 οργανικά κομμάτια και ο Αρχοντής Λιαπάκης λύρα κρητική σε 2.

1974: *Έχε Γεια Παναγιά* (Columbia SCXG115 & 70115 LP-CD). Κλασικός δίσκος της Δόμνας Σαμίου μέσα απ’ τον οποίο εξοικειώθηκαν με το δημοτικό τραγούδι οι νεότερες γενιές. Συνδυάζει μια αισθητικά επιμελημένη παρουσίαση με την άρτια ερμηνεία και την άψογη ηχογράφηση. Το ομότιτλο κομμάτι που τραγουδήθηκε και χορεύτηκε κατά κόρον σε συναυλίες και κέντρα, αποτελεί το σήμα κατατεθέν της παρουσίας της Δόμνας Σαμίου στη δισκογραφία. Συμμετέχουν: ο Γιώργος Μπαγιώκης, ο Απόστολος Κακαλής, ο Γιώργος Τσαλικίδης, ο Χάρης Αθανασιάδης και χορωδία.

1974: *Σουραύλι* (Columbia SCXG134 & 70134 LP). Δίσκος αφιερωμένος στην οργανική δημοτική μουσική και ιδιαίτερα στη φλογέρα και τους διάφορους τύπους αυλού, όπως η μαντούρα, η γκάιντα, η πίπιζα, η γαβάλα. Το 1975 κυκλοφόρησε στη Γαλλία από την εταιρεία Arion, με τίτλο «Les flutes Grecques». Στην Ελλάδα επανακυκλοφόρησε το 1977 στη σειρά «Great solos».

1974. *Ελληνικά Κάλαντα* (Columbia SCXG139 & 70139 LP). Ο πρώτος ελληνικός δίσκος αφιερωμένος στα αγερμικά τραγούδια που τραγουδιούνται στις μεγάλες θρησκευτικές γιορτές του Δωδεκαήμερου και του Πάσχα. Αντιπροσωπεύονται πολλές περιοχές της Ελλάδας και οι τραγουδιστές και μουσικοί προέρχονται από τον τόπο προέλευσης των καλάντων, διατηρώντας τα διαφορετικά τοπικά ηχοχρώματα. Τη μελωδία των αγιοβασιλιάτικων καλάντων από τους Φούρνους Ικαρίας χρησιμοποίησε ο Διονύσης Σαββόπουλος στο δίσκο «Ο Αριστοφάνης που γύρισε από τα θυμαράκια».

1975: *Δέκα Χρόνια Κομμάτια* (Lyra 3715 LP-CD). Δίσκος του Διονύση Σαββόπουλου. Η Σαμίου συμμετέχει στο «Τι Να τα Κάνω τα Τραγούδια σας.

1976: *Στης Πικροδάφνης τον Ανθό* (Columbia 70253 LP-CD). Ένας ακόμα κλασικός δίσκος της Δόμνας Σαμίου που συγκεντρώνει μερικούς από τους ωραιότερους μελωδικούς θησαυρούς της ελληνικής δημοτικής μουσικής. Δώδεκα μουσικά κομμάτια απ' όλη την Ελλάδα με τη Σαμίου, τον Μανώλη Φιλιππάκη, τον Χρήστο Σίκκη και χορωδία.

1979: *Ξενιτεμένο μου Πουλί* (Caprice 1191 LP). Πρώτη μουσική παραγωγή του Κρατικού Ιδρύματος Συναυλιών Rikskonserter της Σουηδίας με καλλιτέχνες που δεν ήταν Σουηδοί. Η Δόμνα Σαμίου επιλέχθηκε για την πολύτιμη προσφορά της στο χώρο της ελληνικής δημοτικής μουσικής και ο δίσκος ήρθε ως συνέχεια της μεγάλης περιοδείας της στη Σουηδία το καλοκαίρι του 1979. Συνοδεύται από τρίγλωσσο ένθετο στα Σουηδικά, Ελληνικά και Αγγλικά. Σουηδική παραγωγή.

1980: *Η Περπερούνα και Άλλα Τραγούδια του Λαού μας για Παιδιά* (Zodiac 88505 LP). Δεκαέξι παραδοσιακά τραγούδια για παιδιά με εύκολες μελωδίες, χαρούμενους ρυθμούς και ωραίους στίχους. Εκτός από τη Δόμνα Σαμίου συμμετέχουν: ο Γιώργος Μπαγιώκης, ο 10χρονος Παναγιώτης Μπαγάνης, η Παιδική Χορωδία του Γυμνασίου «Εστίας Νέας Σμύρνης» κ.ά.

1982: *Musique Populaire De Tradition Orale -Chants des Akrites* (Ocora 558600 LP). Ακριτικά τραγούδια εμπνευσμένα από τους θρύλους για τη ζωή και τους αγώνες των Ακριτών που θεωρούνται τα παλιότερα δείγματα της ελληνικής δημοτικής ποίησης. Ο δίσκος ηχογραφήθηκε από τη γαλλική ραδιοφωνία, εκδόθηκε στη σειρά της Ocora και κυκλοφόρησε παράλληλα με μια θριαμβευτική συναυλία της Δόμνας Σαμίου στο Σαιντ Ντενί στο Παρίσι, τον Ιούνιο του 1982 με το ίδιο θέμα. Εκτός από τη Δόμνα Σαμίου συμμετέχουν: ο Νίκος Παπαβραμίδης, ο Χρήστος Σίκκης, ο Σταύρος Γρυλλάκης, ο Δημήτρης Θεοφανίδης και η Ελένη Στρατουδάκη. Γαλλική έκδοση.

1984: *Chants Poluphoniques Et Musique D' Epire* (Ocora 558631 LP). Περιέχει πέντε πολυφωνικά, δύο ομοφωνικά τραγούδια και τρία οργανικά κομμάτια που ηχογραφήθηκαν στο Παρίσι μετά από συναυλία που προηγήθηκε εκεί το Φεβρουάριο του 1983, και τα δύο με πρωτοβουλία του Άρη Φακίνου. Τραγουδιστές και μουσικοί προέρχονται από τα Κτίσματα Πωγωνίου. Έρευνα, επιλογή και μουσική επιμέλεια της Δόμνας Σαμίου. Γαλλική έκδοση.

1984: *Μικρασιάτικα Τραγούδια 1* (ΚΣΔΜ Δόμνα Σαμίου, LP). Καθιστικά, αντικριστά, ζεϊμπέκικα, χασάπικα, καρσιλαμάδες και μπάλοι, όπως τα μετέφεραν οι πρόσφυγες της απέναντι μεριάς και τα κατέγραψε η έρευνα της Δόμνας Σαμίου. Με την ίδια και μικρασιάτες πρόσφυγες.

1986: *Σεργιάνι με την Δόμνα Σαμίου* (Σείριος 86003 LP). Ύστερα από πρόσκληση του Μάνου Χατζιδάκι, η Σαμίου κυκλοφορεί στον Σείριο αυτή τη συλλογή με δέκα κομμάτια που τα τραγουδάει η ίδια και σημειώνει ότι «είναι η πρώτη φορά που κυκλοφορούν σε δίσκο».

1989: *Τραγούδια της Ξενιτιάς* (United Nations High Commissioner For Refugees 91154/55 LP) Δεκαεννέα παραδοσιακά τραγούδια που ιστορούν όλες τις φάσεις του «δράματος» του ξενιτεμού: την αναχώρηση, τη ζωή του ξενιτεμένου, τη ζωή της οικογένειας του ξενιτεμένου, τον θάνατο στην ξενιτιά, την επιστροφή. Διπλό LP με ένθετο στα ελληνικά και αγγλικά και εκτενή σχολιασμό από τον Λάμπρο Λιάβα. Τραγουδούν οι Δόμνα Σαμίου, Χρήστος Σίκκης, Σάββας Σιάτρας, Γεώργιος Αμαραντίδης, Σταύρος Γρυλλάκης, Βαγγέλης Δημούδης, Μανώλης Φιλιππάκης, Πολυφωνικό Συγκρότημα Πωγωνίου.

1991: *Μικρασιάτικα Τραγούδια 2* (ΚΣΔΜ Δόμνα Σαμίου, LP-CD). Δίσκος συμπληρωματικός του προηγούμενου ομότιτλου που εκδόθηκε το 1984 αλλά εξίσου προσωπικός. Τραγουδούν οι Δόμνα Σαμίου, Κώστας Διαβάτης, Μανώλης Πάππος, Κλεονίκη Τζοανάκη και Ισίδωρος Συντελής.

1992. *Δόμνα Σαμίου* (Minerva 0213 CD) 17 δημοτικά και νησιώτικα τραγούδια με τη Δόμνα Σαμίου.

1994: *Τα Αποκριάτικα* (ΚΣΔΜ Δόμνα Σαμίου, LP-CD). Τα «ανίερα-ιερά» τραγούδια της αποκριάς που με την ιερή τους αθυροστομία ετάραξαν τα νερά των σεμνότυφων καπηλευτών της παράδοσης. Είκοσι τέσσερα κομμάτια που συνοδεύεται από εκτενή κείμενα που αναλύουν το παγανιστικό τελετουργικό πλαίσιο εντός του οποίου λέγονται τα τραγούδια αυτά. Διπλός δίσκος (LP και CD) με ένθετο στα ελληνικά και αγγλικά.

1995: *Τραγούδια και Σκοποί απ' Όλη την* Ελλάδα (Fidelity 526920 CD). Περιλαμβάνεται ολόκληρο το LP του 1969 και άλλες ηχογραφήσεις. Συνολικά 19 τραγούδια με τη Σαμίου και τους Ειρήνη Κονιτοπούλου-Λεγάκη, Χρήστο Ζυγοβίνα, Αμαλία Καρζή, Χρόνη Αηδονίδη, Παντελή Γκίνη.

1995: *Δόμνα Σαμίου* (Lyra 0179 CD). Περιλαμβάνεται ολόκληρο το LP του 1972 και 7 τραγούδια από 45άρια.

1995. *Κανελόριζα* (ΚΣΔΜ Δόμνα Σαμίου, CD). Δεκαπέντε τραγούδια και σκοποί σε ρυθμό των επτά χρόνων (7/8) πάνω στον οποίο χορεύονται όλα τα καλαματιανά, και των εννέα χρόνων (9/8), ρυθμό των ζεϊμπέκικων και των καρσιλαμάδων. Με τη ίδια και τη Χορωδία Δόμνα Σαμίου.

1998: *Τα Πασχαλιάτικα - Τα Τελετουργικά & Τα Χορευτικά* (ΚΣΔΜ Δόμνα Σαμίου, CD). Διπλός δίσκος με εκτενή σχόλια στα ελληνικά και αγγλικά. Ο πρώτος περιέχει μεταξύ άλλων τα τελετουργικά τραγούδια της Σαρακοστής και το Μοιρολόι της Παναγιάς από εννέα διαφορετικές περιοχές. Ο δεύτερος περιέχει τα τραγούδια και τους χορούς που ακολουθούν την Ανάσταση.

1999: *Η Δόμνα Σαμίου στο Μέγαρο Μουσικής* (ΚΣΔΜ Δόμνα Σαμίου, CD). Ζωντανή ηχογράφηση μιας συναυλίας-δώρου για τα εβδομηκοστά γενέθλια της Σαμίου στο Μέγαρο Μουσικής Αθηνών, το 1998. Καλεσμένοι της κάποιοι διαχρονικοί φίλοι και συνεργάτες: Λυκούργος Αγγελόπουλος, Διονύσης Σαββόπουλος, Ελευθερία Αρβανιτάκη και οι σπουδαίοι Τούρκοι μουσικοί Fahrettin Çimenli και Volkan Yilmaz.

2002: *Της Κυρα-Θάλασσας* (ΚΣΔΜ Δόμνα Σαμίου, CD). Είκοσι οκτώ τραγούδια και τρεις οργανικοί σκοποί αποτυπώνουν τον τρόπο που τραγούδησε ο κατεξοχήν θαλασσινός λαός μας τη θάλασσα των πειρασμών, του κινδύνου, του κάλλους, της γαλήνης αλλά και του χαμού. Διπλός δίσκος με εκτενή σχόλια και ένθετο στα ελληνικά, αγγλικά και γαλλικά.

2002: *Η Ακολουθία του Νυμφίου* (ΚΣΔΜ Δόμνα Σαμίου, CD). Το συναισθηματικά φορτισμένο Τροπάριο της Κασσιανής, από τα αριστουργήματα της Βυζαντινής υμνογραφίας, αλλά και οι υπόλοιποι ύμνοι του εσπερινού της Μεγάλης Τρίτης. Ερμηνεύει ο μουσικοδιδάσκαλος και πρωτοψάλτης Γιώργος Ρεμούνδος και ο βυζαντινός χορός των «Καλοφωνάρηδων».

2006: *Της Φύσης και του Έρωτα* (ΚΣΔΜ Δόμνα Σαμίου, CD). Διπλός δίσκος με 34 τραγούδια και ένθετο στα ελληνικά και αγγλικά. Με τη συλλογή αυτή η Σαμίου θέλησε να θυμίσει πως στα παλιότερα χρόνια η λαϊκή φυσιολατρία των δημοτικών τραγουδιών δεν έχει σχέση με καμιά ρομαντική νοσταλγία: αποτελεί απαύγασμα της ίδιας της ζωής και της καθημερινής εμπειρίας, για αυτό και μπορεί να εκφράζεται με τόσο ποιητικό τρόπο.

2007: *Η Δόμνα Σαμίου Τραγουδά τη Φύση και τον Έρωτα* (ΚΣΔΜ Δόμνα Σαμίου, DVD). Βιντεοσκοπημένη η παράσταση που δόθηκε στο Ηρώδειο στις 11 Οκτωβρίου 2005. Παρουσιάζονται θεατροποιημένα τραγούδια και δρώμενα που σχετίζονται με τον αγροτικό κύκλο. Με αφετηρία το φθινόπωρο, έναρξη του εργατικού και εκκλησιαστικού χρόνου, ταξιδεύει τον θεατή νοητά βοηθώντας τον να ανακαλύψει όχι μόνο μουσικές αλλά και λατρευτικές παραδόσεις που θεωρούνται λησμονημένες.

2007: *Ο Κυρ Βοριάς… και Άλλα Τραγούδια για Παιδιά* (ΚΣΔΜ Δόμνα Σαμίου, CD & DVD). Διπλός δίσκος και DVD με 35 τραγούδια σε απλούς ρυθμούς και μελωδίες αλλά και μερικά ωραία δημοτικά από αυτά που τώρα πια δεν ακούγονται σχεδόν καθόλου. Μια συλλογή που απευθύνεται στα παιδιά αλλά αποτελεί και βοήθημα σε όσους θέλουν να τους προσφέρουν ερεθίσματα από έναν κόσμο που χάνεται.

2007: *Ιστορικά-Κλέφτικα* *Τραγούδια* (ΚΣΔΜ Δόμνα Σαμίου, CD). Διπλός δίσκος με 35 τραγούδια και ένθετο στα ελληνικά και αγγλικά. Αυστηρά και δωρικά, σαν τους ήρωες που περιγράφουν, τα ελληνικά παραδοσιακά τραγούδια που ονομάζουμε Ιστορικά, λειτουργούσαν άλλοτε σαν χρονικά, άλλοτε σαν μουσικοί μύθοι και συχνά χρησίμευαν σαν μάθημα ιστορίας.

2008: *Μουσικό Οδοιπορικό 1959-1969* (Universal). Επανέκδοση 127 παραδοσιακών τραγουδιών από όλη την Ελλάδα που πρωτοκυκλοφόρησαν σε δίσκους 45 στροφών την περίοδο 1959-1969. Η επιμέλεια των τραγουδιών έγινε από τη Δόμνα Σαμίου και ο Γιώργος Τσάμπρας επιμελήθηκε την έκδοση.

2008: *Σιγανά και Ταπεινά* (ΚΣΔΜ Δόμνα Σαμίου, CD). Δίσκος με δεκατρία τραγούδια που περιέχει μερικά από τα πιο αγαπημένα τραγούδια της Δόμνας, όπως το «Τζιβαέρι» και το «Μια λυγερή τραγούδησε». Όλα είναι αργά και ήσυχα, μελωδικά και λυπημένα που μιλάνε για τους καημούς της αγάπης, του χωρισμού και της ξενιτιάς.

2008: *Παραλογές* (ΚΣΔΜ Δόμνα Σαμίου, CD). Τραγούδια σπάνια και πολύτιμα, τραγουδισμένα παραμύθια με στοιχεία από αρχαίους μύθους. Αφήγηση ιστοριών, συνήθως τραγικών, που ίσως κάποτε συνέβησαν ή θα μπορούσαν να συμβούν. Διπλός δίσκος με 33 αφηγηματικά τραγούδια και έναν σκοπό, και εκτενές ένθετο στα ελληνικά και αγγλικά.

2009: *Τα Αποκριάτικα με τη Δόμνα στη Θεσσαλονίκη Live* (ΚΣΔΜ Δόμνα Σαμίου, Ψηφιακή έκδοση). Ζωντανή ηχογράφηση της συναυλίας – παράστασης με αποκριάτικα τραγούδια και λαϊκά δρώμενα, όπως αυτά παρουσιάστηκαν στο Μέγαρο Μουσικής Θεσσαλονίκης στις 4 Μαρτίου 2003. Εκτός από τη Δόμνα και τους μόνιμους συνεργάτες της παίρνουν μέρος μουσικοί, τραγουδιστές, χορευτές και συγκροτήματα από περιοχές της Ελλάδας όπου ακόμα και σήμερα οι γιορτασμοί και οι τελετουργίες της Αποκριάς διατηρούν το ήθος και την αυθεντικότητά τους.

2011: *Κάλαντα, Ευχές και Παινέματα* (ΚΣΔΜ Δόμνα Σαμίου, CD). Διπλός δίσκος με κάλαντα ευχές και παινέματα των Χριστουγέννων, της Πρωτοχρονιάς και των Φώτων. Άλλα λιγότερο κι άλλα περισσότερο γνωστά που προέρχονται από διάφορες περιοχές της Ελλάδας.

2017: Τ*ων Ακριτών και των Αντρειωμένων* (ΚΣΔΜ Δόμνα Σαμίου, CD). Τριάντα μακροσκελή τραγούδια με κεντρικό άξονα τον Διγενή που αφηγούνται ιστορίες ηρώων, γενναίων και ακατανίκητων πολεμιστών, αρχόντων ή στρατιωτών, εμπνευσμένες από τις λαϊκές προφορικές παραδόσεις. Διπλός δίσκος με εκτενές ένθετο στα ελληνικά και αγγλικά.

2022: *Τα Παλαιά μου Βάσανα* (ΚΣΔΜ Δόμνα Σαμίου, Ψηφιακή έκδοση). Είκοσι ένα τραγούδια και σκοποί, ζωντανή ηχογράφηση από τη συναυλία-αφιέρωμα στη μούσα του ιστορικού χώρου της Ελληνικής Ανατολής που έγινε στο Μέγαρο Μουσικής Αθηνών, στις 8 Μαρτίου 2005. Παραδοσιακά τραγούδια από τα δυτικά παράλια της Μικράς Ασίας, την Προποντίδα, την Κωνσταντινούπολη, τον Πόντο και την Καππαδοκία.

## Παραπομπές


## Εξωτερικοί σύνδεσμοι
* 
* 
* Η πολύτιμη και ζωντανή παρακαταθήκη της Δόμνας Σαμίου, Ίδρυμα της Βουλής των Ελλήνων για τον Κοινοβουλευτισμό και τη Δημοκρατία 

Κατηγορία:Ελληνίδες τραγουδίστριες
Κατηγορία:Μικρασιατικός Ελληνισμός
Κατηγορία:Βραβευμένοι με Αρίων
Κατηγορία:Παραδοσιακή μουσική